google/wiki40b huggingface dataset:
सुलयमान पर्वत

सुलयमान पर्वत या कोह-ए-सुलयमान (फ़ारसी: کوه سليمان; पश्तो: د سليمان غرونه; अंग्रेज़ी: Sulaiman Mountains), जिन्हें केसई पर्वत (पश्तो: د كسي غرونه; अंग्रेज़ी: Kesai Mountains) भी कहा जाता है, दक्षिणपूर्वी अफ़्ग़ानिस्तान और पश्चिमी पाकिस्तान के बलोचिस्तान प्रान्त के उत्तर भाग में स्थित एक प्रमुख पर्वत शृंखला है। अफ़्ग़ानिस्तान में यह ज़ाबुल, लोया पकतिया और कंदहार (उत्तर-पूर्वी भाग) क्षेत्रों में विस्तृत हैं। सुलयमन पर्वत ईरान के पठार का पूर्वी छोर हैं और भौगोलिक रूप से उसे भारतीय उपमहाद्वीप से विभाजित करते हैं। इस शृंखला के सबसे प्रसिद्ध शिखर बलोचिस्तान में स्थित ३,४८७ मीटर ऊँचा तख़्त​-ए-सुलयमान, ३,४४४ मीटर ऊँचा केसई ग़र और क्वेटा के पास स्थित ३,५७८ मीटर ऊँचा ज़रग़ुन ग़र हैं।
सुलयमान पर्वतों से उत्तर में हिन्दु कुश के ऊँचे और शुष्क इलाक़े हैं जहाँ अधिकतर ज़मीन २,००० मीटर से अधिक ऊँचाई पर है। इन पर्वतों और इस पठार से हिन्द महासागर से आने वाली नाम हवाएँ यहीं तक पहुँच पाती हैं और इस से आगे मध्य और दक्षिणी अफ़्ग़ानिस्तान का इलाका ख़ुश्क है। इसके विपरीत सुलयमान पर्वतों से पूर्व और दक्षिण का इलाक़े में सिन्धु नदी का नदीमुख (डेल्टा) है जहाँ अक्सर बाढ़ें आती हैं और हर जगह जंगली झाड़-घास फैली हुई है। सुलयमान शृंखला से क्षेत्र की दो मुख्य नदियाँ निकलती हैं - डोरी नदी और गोमल नदी।

पर्वतों के नाम और उच्चारण सहायता

कृपया ध्यान दें कि पश्तो में 'ग़र' (غر) का मतलब 'पर्वत' होता है, जिसमें बिंदु वाले 'ग़' का उच्चारण बिंदु-रहित 'ग' से ज़रा अलग है और 'ग़रीब' और 'ग़ायब' जैसा किया जाता है। इसलिए 'ज़रग़ुन ग़र' का मतलब 'ज़रग़ुन पर्वत' है। 'ग़र' का बहुवाची 'ग़रूना' है और 'सुलयमान पर्वतमाला' को पश्तो में 'द सुलयमान ग़रूना' (د سليمان غرونه) कहते हैं।
बज बज

नामोत्पत्ति

बज बज एक द्विरावृत्तिक नाम है, यानि एक ही नाम को दो बार पुकारना।
कनक चम्पा

कनक चंपा (वैज्ञानिक नाम : Pterospermum acerifolium) माध्यम ऊँचाई का एक वृक्ष है जो भारतीय उपमहाद्वीप में पाया जता है।
मुख्यतः यह भारत और म्यांमार (बर्मा) में पाया जाता है। हिंदी में ही इसके कई नाम हैं - कनक चंपा, मुचकुंद तथा पद्म पुष्प। बंगाली में 'रोसु कुंडा' तथा सिक्किम में इसे 'हाथीपैला' कहते हैं। इसकी लकड़ी लाल रंग की होती है और इसके तख्ते बनते हैं। कनक चम्पा के वृक्ष को खुशबू के साथ-साथ खाने की थाली के पेड़ के रूप में जाना जाता है। इसके पत्ते ४० से.मी. तक लम्बे होते हैं। तथा दुगनी चौड़ाई के होते हैं। यह वृक्ष ५० से ७० फिट की ऊँचाई तक बढ़ सकता है। भारत के कुछ भागों में इसके पत्ती का प्रयोग बर्तन की जगह किया जाता है। फूल कलियों के अन्दर बन्द होते हैं। कलियाँ पाँच खण्डों में बटी होती हैं। छिले केले की तरह दिखाई देती हैं। प्रत्येक फूल केवल एक रात तक रहता है। मधुर और सुगन्धित होने के कारण चमगादड़ इन फूलों की तरफ आकर्षित होते हैं। पत्ते, छाल चेचक और खुजली की दवा बनाने में इस्तेमाल होते हैं। इसके वृक्ष की लकड़ी से तख्त बनाये जाते हैं। यह वृक्ष पश्चिमी घाट और भारत के पर्णपाती जगलों में पाया जाता है। समुद्री खारा पानी इसके लिए अत्यन्त उपयुक्त होता है।
मानहानि

किसी व्यक्ति, व्यापार, उत्पाद, समूह, सरकार, धर्म या राष्ट्र के प्रतिष्ठा को हानि पहुँचाने वाला असत्य कथन मानहानि (Defamation) कहलाता है। अधिकांश न्यायप्रणालियों में मानहानि के विरुद्ध कानूनी कार्यवाही के प्रावधान हैं ताकि लोग विभिन्न प्रकार की मानहानियाँ तथा आधारहीन आलोचना अच्छी तरह सोच विचार कर ही करें।
दक्षिण भारत

इतिहास

कार्बन डेटिंग पद्धति से यह पता चला है कि इस क्षेत्र में ईसा पूर्व 8000 से मानव बसाव रहा है। लगभग 1000 ईसा पूर्व से लौह युग का सूत्रपात हुआ। मालाबार और तमिल लोग संगम प्राचीन काल में यूनान और रोम से व्यापार किया करते थे। वे रोम, यूनान, चीन, अरब, यहूदी आदि लोगों के सम्पर्क में थे। प्राचीन दक्षिण भारत में विभिन्न समयों तथा क्षेत्रों में विभिन्न शासकों तथा राजवंशों ने राज किया। सातवाहन, चेर, चोल, पांड्य, चालुक्य, पल्लव, होयसल, राष्ट्रकूट आदि ऐसे ही कुछ राजवंश हैं। मध्यकालीन युग के आरंभिक मध्य में क्षेत्र मुस्लिम शासन तथा प्रभाव के अधीन रहा। सबसे पहले तुगलकों ने दक्षिण में अपना प्रभाव बढ़ाया। अलाउद्दीन खिलजी ने यूँ तो मदुरै तक अपना सैनिक अभियान चलाया था पर उसकी मृत्यु के बाद उसका साम्राज्य टिक नहीं सका। सन् 1323 में यहाँ तुर्कों द्वारा मुस्लिम बहमनी सल्तनत की स्थापना हुई। इसके कुछ सालों बाद हिन्दू विजयनगर साम्राज्य की स्थापना हुई। इन दोनों में सत्ता के लिए संघर्ष होता रहा। सन् 1565 में विजयनगर का पतन हो गया। बहमनी सल्तनत के पतन के कारण 5 नए साम्राज्य बने - बीजापुर तथा गोलकोण्डा सबसे शक्तिशाली थे। औरंगजेब ने सत्रहवीं सदी के अन्त में दक्कन में अपना प्रभुत्व जमा लिया पर इसी समय शिवाजी के नेतृत्व में मराठों का उदय हो रहा था। मराठों का शासन अट्ठारहवीं सदी के उत्तरार्ध तक रहा जिसके बाद मैसूर तथा अन्य स्थानीय शासकों का उदय हुआ। पर इसके 50 वर्षों के भीतर पूरे दक्षिण भारत पर अंग्रेज़ों का अधिकार हो गया। 1947 में स्वराज्य आया।

संस्कृति

भाषा और सास्कृतिक रूप से यह शेष भारत से भिन्न भारत का हीग है।
मोटेश्वर महादेव मन्दिर

उत्सव

यहां रोजाना सैकड़ों श्रद्धालु पूजा करने आते हैं। हर साल महाशिवरात्रि पर्व पर यहां भव्य मेला लगता है जिसमें उत्तर प्रदेश के मुरादाबाद, रामपुर, बिजनौर, ठाकुरद्वारा से कई श्रद्धालु यहां हर साल कांवड़ चढ़ाने आते हैं। इस अवसर पर एक दिन पहले से मंदिर में भक्तों की लाइन लग जाती है और आधी रात से कांवड़ चढ़नी शुरू हो जाती है।

मन्दिर

मान्यतानुसार यह शिवलिंग स्थापित नहीं है बल्कि जमीन से टिका है। इसे बारहवां उप ज्योतिर्लिंग माना जाता है। कहते हैं कि यह मूल रूप से महाराष्ट्र स्थित भीमाशंकर ज्योतिर्लिंग का ही रूप है। कई लोगों ने इसकी गहराई नापने की कोशिश की लेकिन नहीं नाप सके। लोगों का अनुमान है कि शिवलिंग की गहराई लगभग ३० फुट है। पहले इसका भूतल खुला था किन्तु १९४२-४३ में मंदिर के भूतल में भगदड़ मचने से तीन-चार लोगों की मृत्यु हो गई थी अतः सुरक्षा की दृष्टि से तब से भूतल बंद कर दिया गया। अब ऊपरी मंजिल पर मंदिर है। कहते हैं पहले मंदिर का फर्श शुद्ध पीतल का था। तब एक श्रद्धालु ने उसके स्थान पर जयपुर से बैलगाड़ियों पर संगमर्मर का पत्थर मंगाकर लगवाया और ने पीतल को गलाकर उसका घंटा बनवा कर लगवा दिया। मंदिर की अन्दरूनी दीवारें कई कोणों में बनी हैं। बहुत से श्रद्धालुओं ने कई बार मंदिर का जीर्णोद्धार किया। १९८० में सेठ मूलप्रकाश की मन्नत पूरी होने पर उन्होंने संपूर्ण मंदिर का जीर्णोद्धार कराया।
यहां के पुजारी के अनुसार यह मंदिर द्वापरयुगीन हैं। मान्यता है कि गुरु द्रोणाचार्य गोविषाण में कौरव-पांडवों को शिक्षा दे रहे थे, तभी द्रोणाचार्य को शिवलिंग दिखाई दिया। तब भीम ने वहां पर मंदिर बनाकर द्रोणाचार्य को गुरुदक्षिणा में दिया। किसी समय इस मंदिर को घेरे हुए १२० शिव मंदिर थे। एक गुजराती नागर ब्राह्मण परिवार नौ पीढ़ियों से मंदिर की सेवा कर रहा हैं। उन्हीं के अनुसार बुक्शा जनजाति के लोगों के कुल देवता महादेव हैं। यह भी मान्यता है कि यह शिवलिंग भगवाण राम के जन्म से भी पहले का है और यहां माता सीता ने भी तपस्या, अर्चना की थी।
मॅसिये वस्तुएँ

मॅसिये वस्तुएँ उन खगोलीय वस्तुओं को कहा जाता है जिन्हें फ़्रांसिसी खगोलशास्त्री शार्ल मॅसिये ने सन् १७७१ में प्रकाशित अपनी सूची में सम्मिलित किया था। शार्ल मॅसिये धूमकेतुओं का अध्ययन करते थे और ऐसी वस्तुओं से परेशान थे जो धूमकेतु नहीं थी लेकिन धूमकेतुओं जैसी लगती थीं। उन्होंने अपने सहायक प्येर मेशैं की सहायता से ऐसी वस्तुओं की सूची बनाई।

अन्य भाषाओँ में

अंग्रेज़ी में "मॅसिये वस्तुओं" को "मॅसिये ऑबजक्ट्स" (Messier objects) कहा जाता है। फ़्रांसिसी और अंग्रेज़ी में "शार्ल मॅसिये" का नाम "Charles Messier" लिखा जाता है लेकिन सही उच्चारण "शार्ल मॅसिये" ही है।
ऋतुसंहार

ऋतुसंहार कालिदास का एक विख्यात काव्य है। ऋतुसंहार महाकवि कालिदास की प्रथम काव्यरचना मानी जाती है, जिसके छह सर्गो में ग्रीष्म से आरंभ कर वसंत तक की छह ऋतुओं का सुंदर प्रकृतिचित्रण प्रस्तुत किया गया है। ऋतुसंहार का कलाशिल्प महाकवि की अन्य कृतियों की तरह उदात्त न होने के कारण इसके कालिदास की कृति होने के विषय में संदेह किया जाता रहा है। मल्लिनाथ ने इस काव्य की टीका नहीं की है तथा अन्य किसी प्रसिद्ध टीकाकार की भी इसकी टीका नहीं मिलती है। जे. नोबुल तथा प्रो॰ए.बी. कीथ ने अपने लेखों में ऋतुसंहार को कालिदास की ही प्रामाणिक एवं प्रथम रचना सिद्ध किया है। 
'ऋतुसंहार' का शाब्दिक अर्थ है- ऋतुओं का संघात या समूह। इस खण्डकाव्य में कवि ने अपनी प्रिया को सबोधित कर छह ऋतुओं का छह सर्गों में सांगोपांग वर्णन किया है। प्रकृति के आलंबनपरक तथा उद्दीपनपरक दोनों तरह के रमणीय चित्र काव्य की वास्तविक आत्मा हैं। 
कवि ने ऋतु-चक्र का वर्णन ग्रीष्म से आरंभ कर प्रावृट् (वर्षा), शरद्, हेमन्त व शिशिर ऋतुओं का क्रमशः दिग्दर्शन कराते हुए प्रकृति के सर्वव्यापी सौंदर्य माधुर्य एवं वैभव से सम्पन्न वसंत ऋतु के साथ इस कृति का समापन किया है। प्रत्येक ऋतु के संदर्भ में कवि ने न केवल संबंधित कालखंड के प्राकृतिक वैशिष्ट्य, विविध दृश्यों व छवियों का चित्रण किया गया है बल्कि हर ऋतु में प्रकृति-जगत् में होनेवाले परिवर्तनों व प्रतिक्रियाओं के युवक-युवतियों व प्रेमी-प्रेमिकाओं के प्रणय-जीवन पर पड़ने वाले प्रभावों का भी रोमानी शैली में निरूपण व आकलन किया है। प्रकृति के प्रांगण में विहार करनेवाले विभिन्न पशु-पक्षियों तथा नानाविध वृक्षों, लताओं व फूलों को भी कवि भूला नहीं है। कवि भारत के प्राकृतिक वैभव तथा जीव-जन्तुओं के वैविध्य के साथ-साथ उनके स्वभाव व प्रवृत्तियों से भी पूर्णतः परिचित है। प्रत्येक सर्ग के अंतिम पद्य में कवि ने संबोधित ऋतु के अपने समस्त वैभव व सौंदर्यपूर्ण उपादानों के साथ सभी के लिए मंगलकारी होने का अभ्यर्थना की है।
ऋतुसंहार का सर्वप्रथम संपादन कलकत्ता से सन्‌ १७९२ में सर विलियम जोन्स ने किया था। सन्‌ १८४० में इसका एक अन्य संस्करण पी.फॉन बोलेन द्वारा लातीनी तथा जर्मन पद्यानुवाद सहित प्रकाशित किय गया था। १९०६ में निर्णयसागर प्रेस से यह रचना मणिराम की संस्कृत टीका के साथ छपी थी, जिसके अब तक अनेक संस्करण हो चुके हैं।
चंद्रशेखर हाडा

कार्टूनिस्ट चंद्रशेखर हाडा का जन्म २ अगस्त १९६५ को बरखेडा मध्यप्रदेश में हुआ। एक फर्म में उप प्रबन्धक रह्ते फ्रीलान्स कार्टूनिंग की। चंद्रशेखर हाडा का पहला कार्टून नवभारत में छपा। स्वदेश, जनसत्ता, नईदुनिया, कादम्बिनी, साप्ताहिक हिंदुस्तान, पंजाब केसरी, मिलाप आदि पत्र-पत्रिकाओं में नियमित कार्टून छपते रहे हैं। पिछले १७ वर्षों से दैनिक भास्कर ग्रुप में कार्यरत हैं। इनदिनों जयपुर राजस्थान में हैं।
मुलाटु

पुर्तगाली और स्पैनिश शब्दावली में मुलाटु वो व्यक्ति है जिसके माता और पिता में से एक श्वेत और दूसरा अश्वेत होता है, या उस व्यक्ति के वंशज श्वेत और अश्वेत दोनो होते हैं।

नामोत्पत्ति

मुलाटु प्रत्यक्ष रूप से लैटिन शब्द म्युलुस (mulus) से बना है जिसका अर्थ खच्चर होता है, यानि वो जीव जो एक अश्व और गर्दभ के मिलन से जन्म लेता है।
उभयसंवेदी

उभयसंवेदी (amphiphilic, amphipathic) ऐसा रासायनिक यौगिक होता है जिसमें जलस्नेही (हाइड्रोफ़िलिक) और जलविरोधी (हाइड्रिफ़ोबिक) दोनों प्रकार के भाग हों। अक्सर इसका जलविरोधी भाग वसास्नेही (लाइपोफ़िलिक) भी होता है इसलिए कई परिभाषाओं में यह भी कहा जाता है कि उभयसंवेदी यौगिकों में जलस्नेही और वसास्नेही दोनों भाग होते हैं। जैवरसायनिकी में उभयसंवेदी यौगिकों का गहरा अध्ययन करा जाता है। मसलन लिपिड अपने आप को कई रूपों में व्यवस्थित कर पाते हैं। लिपिड बहुरूपता (lipid polymorphism) कहलाने वाली यह क्षमता पृथ्वी पर सभी ज्ञात जीवन का एक ज़रूरी आधार है और लिपिडों का उभयसंवेदी होना ही उन्हें यह क्षमता देता है। साबुन और डिटरजेंट जैसी दैनिक आवश्यकता की कई चीज़े भी उभयसंवेदी रसायनों की बनी होती हैं।
लग्रांज बिन्दु

कल्पना किजिए यदि सूर्य के केंद्र से शुरू कर पृथ्वी के केंद्र तक एक सीधी सरल रेखा खींच दी जाए और इस सरल रेखा के ठीक बीच में किसी वस्तु को रख दिया जाए तो क्या होगा ? स्वाभाविक है सूर्य का शक्तिशाली गुरुत्वाकर्षण बल जो कि पृथ्वी के गुरुत्वाकर्षण बल से कही अधिक है, इस वस्तु को अपनी ओर खींच लेगा | अब यदि सरल रेखा के बीच रखी इस वस्तु को धीरे धीरे पृथ्वी की ओर ले जाया जाए, तो क्या होगा ? जैसे जैसे यह वस्तु पृथ्वी के करीब होती चली जायेगी इस पर पृथ्वी के गुरुत्वाकर्षण बल का प्रभाव बढ़ता जाएगा और सूर्य का प्रभाव उसी अनुपात में घटता जाएगा और एक स्थिति ऐसी आएगी जब इस वस्तु पर सूर्य और पृथ्वी दोनों का प्रभाव बराबर हो जाएगा अर्थात इस स्थिति में इस वस्तु को ना तो सूर्य अपनी ओर खींच पायेगा और ना ही पृथ्वी इसे अपनी ओर खींच सकेगी, बल्कि वस्तु अधर में लटकी रहेगी | अतः ऐसे संतुलन बिंदु जहां सूर्य और पृथ्वी के गुरुत्वीय बल बराबर होते है लग्रांज बिन्दु कहलाते हैं। यह तो एक उदाहरण है किन्तु वास्तव में सूर्य और पृथ्वी के बीच केवल गुरुत्वीय बलों की खीचतान नहीं होती, बल्कि इसके अतिरिक्त भी कई ऐसे बल है जो अपना प्रभाव डालते है, जैसे कि पृथ्वी के घूर्णन गति से उत्पन्न बल और पृथ्वी के कक्षीय गति से उत्पन्न केंद्रीय अपसारी बल | इन सभी बलों के आपसी खींचतान के फलस्वरूप सूर्य और पृथ्वी के प्रभाव क्षेत्र में पांच संतुलन बिंदु या लग्रांज बिंदु बनते है जिसे क्रमशः L₁, L₂, L₃, L₄ और L₅ चिन्ह से प्रदर्शित किया जाता है।
नताशा (कॉमिक्स)

नताशा देवांशु वत्स द्वारा रचित एक कॉमिक पात्र है जो मैथिली भाषा की पहली चित्रकथा श्रृंखला है। यह चित्रकथा १७ जुलाई, १९९९ को अस्तित्व में आई पर मैथिली में बाल पत्रिकाओं की कमी के कारण सितंबर द्वितीय १९९९ में हिन्दी की बाल पत्रिका बालहंस में पहली बार प्रकाशित हुई। उसके बाद से नताशा चित्रकथा हिन्दी-अंग्रेज़ी-मैथिली के विभिन्न पत्र-पत्रिकाओं, ई-पत्रिकाओं (चकचक, बाल भारती, प्रभात खबर, बालहंस, जनसत्ता, TINKLE, बाल भास्कर, हिंदुस्तान, *मैथिल आर मिथिला, *विदेह आदि) में प्रकाशित होती रही है।

पात्र परिचय

नताशा १० वर्ष की एक छोटी-सी चुलबुली लड़की है, जो अपनी शरारतों और हाजिर जवाबी से पाठकों को गुदगुदाती है। कभी वह दूसरों को मूर्ख बनाती है तो कभी स्वयं ही मूर्ख बन जाती है। नताशा के सहयोगी पात्र रोमी, दादाजी, डेज़ी और भोंदूमल हैं। रोमी, नताशा का दोस्त है, दादाजी स्कूल में शिक्षक हैं, डेजी पड़ोस में रहने वाली दीदी है और भोंदूमल नताशा के यहाँ नौकरी करते हैं। इधर *श्रुति प्रकाशन ने नताशा चित्रकथा को मैथिली भाषा में किताब के रूप में प्रकाशित किया है। शीघ्र ही इसका हिन्दी और अंग्रेजी संस्करण बाज़ार में उपलब्ध हो सकेगा। यह चित्रकथा *Bird Features पर भी उपलब्ध है।
रामकीर्ति

रामकीर्ति (थाई भाषा : รามเกียรติ์ / रामकेर्ति), थाईलैण्ड का राष्ट्रीय महाकाव्य है। यह रामायण से व्युत्पन्न है।
लैम्बर्ट का कोज्या नियम

प्रकाशिकी में लैम्बर्ट के कोज्या नियम (Lambert's cosine law) के अनुसार किसी लैम्बर्टी तल से विकरित उर्जा की तीव्रता का प्रेक्षित मान उस तल के लम्बवत रेखा तथा प्रेक्षक के दृष्टि-रेखा (line of sight) के बीच के कोण के कोज्या के समानुपाती होता है। यह नियम 'कोज्या उत्सर्जन नियम' या 'लैम्बर्ट का उत्सर्जन नियम' भी कहलाता है। इस नियम को जोहान्न हेनरिक लैम्बर्ट ने १७६० में 'फोटोमेट्रिया' में प्रकाशित किया था।
निरौपचारिक शिक्षा

निरौपचारिक शिक्षा (Non-formal learning), औपचारिक शिक्षा तथा अनौपचारिक शिक्षा से अलग प्रकार की शिक्षा है। निरौपचारिक शिक्षा प्रायः उपेक्षित और मजबूर लोगों की शिक्षा के लिए बनायी गयी होती है। यह प्रणाली सरल और अधिक लचीली होती है और किसी भी उम्र के लोग इसका लाभ उठा सकते हैं।
नम्रता थापा

व्यवसाय

नम्रता थापा टेलीविजन साबुन ओपेरा नागीन .. वदों की अग्निपरीक्षा अर्चना के रूप में काम किया है। अब वह वर्तमान में यहाँ मैं घर घर खेली में स्वर्ण लता की भूमिका निभाता है
सेरमपुर लोक सभा निर्वाचन क्षेत्र

अवलोकन

श्रीरामपुर मूल रूप से एक औद्योगिक क्षेत्र है जिसमें एक कृषि केंद्र है। हुगली नदी के पश्चिमी तट पर हावड़ा-हुगली औद्योगिक क्षेत्र  हावड़ा,  हुगली और श्रीरामपुर निर्वाचन क्षेत्र शामिल हैं।
 द हिंदू , के अनुसार श्रीरामपुर और हावड़ा निर्वाचन क्षेत्रों में राजस्थान, बिहार और उत्तर प्रदेश के 25% से अधिक गैर-बंगाली मतदाता हैं।
हमारा दिल आपके पास है

संक्षेप

प्रीती व्यास (ऐश्वर्या राय) एक युवा महिला है जो भवानी चौधरी (मुकेश ऋषि) और उसके आदमियों द्वारा एक शिक्षक पर किए गए एक घातक हमले के गवाह के रूप में बहादुरी से आगे आती है। घायल व्यक्ति को प्रीती और अविनाश (अनिल कपूर) नामक एक विनम्र और बहादुर व्यक्ति के द्वारा अस्पताल में पहुँचाया जाता है। प्रीती की गवाही चौधरी परिवार को क्रोधित करती है और नतीजतन चौधरी के छोटे भाई, बब्लू चौधरी (पुरु राजकुमार) ने उसका बलात्कार किया। इसके बाद, वह अपने परिवार के लिये अपमान का विषय बनती है और वो समाज द्वारा अस्वीकृत और बहिष्कृत हो जाती है, इसलिए वह अपने घर को छोड़ देती है।
उसे अविनाश के साथ आश्रय मिल जाता है जो उसे अपने घर में स्वागत करता है। दोनों दोस्त के रूप में अच्छी तरह से रहते हैं लेकिन यह संयोजन सामाजिक शर्म की बात बनती है और इसके लिये शादी के अलावा कोई अन्य समाधान नहीं है। अविनाश शादी के लिए प्रीती से पूछने का फैसला करता है। उसने मना कर दिया क्योंकि वह इसे उसका एक और उपकार मानती है, और अविनाश उसके फैसले का सम्मान करता है। दोनों एक शादी में भाग लेते हैं जहां प्रीती देखती है कि उसकी दोस्त बब्लू से शादी कर रही है, जिसने उसके साथ बलात्कार किया था। इसलिए अविनाश उसे मारता है और पुलिस बब्लू को गिरफ्तार कर ले जाती है।
कुछ समय बाद अविनाश के बचपन की दोस्त खुशी (सोनाली बेंद्रे) अमेरिका से लौटती है। वह उसके दिल को जीतने की कोशिश करती है, क्योंकि वह उससे प्यार करती है। यह प्रीती में ईर्ष्या पैदा करता है और वह अविनाश के लिए अपने प्यार की गहराई को समझती है। कई बाधाओं का सामना करने के बाद, अविनाश और प्रीती अंत में एक-दूसरे के लिए अपना प्यार घोषित करते हैं और शादी करते हैं।
तामड़ा घूमर

तामड़ा घूमर भारत के छत्तीसगढ़ प्रदेश मे स्थित एक जलप्रपात है। इस जल प्रपात की ऊँचाई 100 फुट है।
यह पर्वतीय प्रपात बस्तर में चित्रकोट के समीप ही है।
विंडोज़ 98

विन्डोज़ 98 (Windows 98) (कोडनाम मेमफिस) माइक्रोसॉफ्ट (Microsoft) का एक ग्राफिकल ऑपरेटिंग सिस्टम है। यह विंडोज 9x श्रृंखला के ऑपरेटिंग सिस्टमों में दूसरी प्रमुख रिलीज़ है। यह पर्सनल कम्पयूटर पर उपयोग हेतु 32 बिट ऑपरेटिंग सिस्टम की एक कड़ी है जिसके बाजार में आने से कम्पयूटर की दुनिया में क्रन्ति आ गई। इसे 15 मई 1998 को निर्माण के लिए और 25 जून 1998 को बेचे जाने के लिए जारी किया गया। विन्डोज़ 98, विंडोज 95 का उत्तराधिकारी है। अपने पूर्ववर्तियों की तरह, यह भी एक MS-DOS आधारित बूट लोडर वाली हाईब्रिड 16-बिट/32-बिट अखंड उत्पाद है। 5 मई 1999 को जारी किया गया विन्डोज़ 98 दूसरा संस्करण, 14 सितम्बर 2000 को जारी किये गए विंडोज एम ई (विन्डोज़ ME) (मिलेनियम संस्करण) के मुकाबले, विन्डोज़ 98 से अधिक सफल रहा। 11 जुलाई 2006 को विन्डोज़ 98 के लिए माइक्रोसॉफ्ट (Microsoft) ने समर्थन देना बंद कर दिया।

वेब एकीकरण

विन्डोज़ 98 शेल में शामिल है विंडोज़ डेस्कटॉप अपडेट के सभी संवर्द्धन, इंटरनेट एक्सप्लोरर 4 का एक संघटक, जैसे क्विक लॉन्च टूलबार, डेस्कबैंड, ऐक्टिव डेस्कटॉप, चैनल, अग्रभूमि पर खुले विंडोज़ को टास्क बार पर स्थित बटन को दबा कर छोटा करना, एकल क्लिक द्वारा शुरू, पीछे और आगे करने वाले नेविगेशन बटन, विंडोज़ एक्सप्लोरर में पसंदीदा और एड्रेस बार, इमेज थंबनेल, फ़ोल्डर इन्फोटिप्स और फ़ोल्डरों में वेब व्यू और HTML आधारित टेम्पलेट्स के माध्यम से फोल्डर अनुकूलन.

प्रेस प्रदर्शनी

विंडोज 98 के रिलीज से पहले कॉमडेक्स में अप्रैल 1998 में एक उल्लेखनीय प्रेस प्रदर्शनी आयोजित की गई। माइक्रोसॉफ्ट के सीईओ (CEO) बिल गेट्स, ऑपरेटिंग सिस्टम के सुविधाजनक प्रयोग और प्लग एंड प्ले (PnP) के लिए वर्धित समर्थन पर प्रकाश डाल रहे थे। हालांकि, जब प्रस्तुति सहायक क्रिस कैपोसेला ने एक स्कैनर को जोड़ा और उसे इंस्टॉल करने का प्रयास किया, एक ब्लू स्क्रीन ऑफ़ डेथ का प्रदर्शन करते हुए ऑपरेटिंग सिस्टम क्रैश हो गया। दर्शकों द्वारा तालियां बजाए जाने और उत्साहित किए जाने पर गेट्स ने टिप्पणी की कि "यही कारण है कि हमने अभी तक विंडोज 98 को जारी नहीं किया हैं।" इस घटना की वीडियो फुटेज एक लोकप्रिय इंटरनेट घटना बन गई।

उत्पाद का जीवन चक्र

माइक्रोसॉफ्ट ने 16 जनवरी 2004 को, विंडोज 98 के लिए अपना समर्थन बंद करने की योजना बनाई। हालांकि, ऑपरेटिंग सिस्टम की निरंतर लोकप्रियता के कारण (अक्टूबर-नवम्बर 2003 के दौरान गूगल का 27% पेजव्यू विंडोज़ 98 पर खुलता था), माइक्रोसॉफ्ट ने 11 जुलाई 2006 तक समर्थन जारी रखने का फैसला किया। विंडोज मी के लिए समर्थन भी इसी तिथि पर समाप्त हुआ. तब तक, विंडोज़ 98 की बाजार हिस्सेदारी 2.7% तक कम हो चुकी थी. माइक्रोसॉफ्ट की ओर से अब विंडोज़ 98 किसी भी रूप में उपलब्ध नहीं है किसका कारण है माइक्रोसॉफ्ट का सन माइक्रोसिस्टम्स के साथ जावा (Java) संबंधित समझौता.
दूदा नगर

दूदा नगर एक छोटा सा गांव है जो भारतीय राज्य राजस्थान तथा जोधपुर ज़िले के फलोदी तहसील में स्थित है।
दूदा नगर गांव के ज्यादातर लोग खेती पर निर्भर करते है इस कारण रोजगार का साधन ही यही है।
२०११ की भारतीय राष्ट्रीय जनगणना के अनुसार गांव की जनसंख्या १४२  है।
अजमल क़साब

राष्ट्रपति ने भी दया याचिका ठुकरायी

ध्यान देने योग्य यह बात है कि २६/११ को हुए मुम्बई हमले के आरोपी अजमल क़साब की दया याचिका राष्ट्रपति प्रणव मुखर्जी ने खारिज कर दी थी। अजमल क़साब उन दस पाकिस्तानी आतंकियों में से एक था, जिन्होंने समुद्र के रास्ते मुम्बई में दाखिल होकर ताज़ होटल पर आतंकी हमले को अंजाम दिया था। २६ नवम्बर २००८ की रात को अजमल क़साब और नौ अन्य आतंकवादियों ने मुम्बई के दो होटलों, छत्रपति शिवाजी रेलवे टर्मिनल, कामा अस्पताल, लियोपोल्ड कैफे और कुछ अन्य स्थानों पर हमला किया था। इन हमलों में १६६ लोग मारे गये थे और ३०० से अधिक घायल हुए थे। बाद में सुरक्षा बलों से हुई मुठभेड़ में ९ आतंकी मारे गये जबकि अजमल क़साब जिन्दा पकड़ा गया।
मई २०१० में अजमल क़साब को मुम्बई की एक विशेष अदालत ने फाँसी की सज़ा सुनाई थी। क़साब को भारतीय दण्ड संहिता की चार धाराओं के अन्तर्गत फाँसी व एक अन्य धारा के अन्तर्गत उम्रकैद की सज़ा सुनायी गयी थी। विशेष अदालत के न्यायधीश टहिलायनी ने फैसला सुनाते हुए कहा कि क़साब एक किलिंग मशीन है और अगर उसके खिलाफ मौत की सज़ा नहीं सुनायी जाती है तो लोगों का न्याय से विश्वास ही उठ जायेगा। क़साब को हत्या, हत्या की साज़िश रचने, भारत के खिलाफ युद्ध छेड़ने और आपराधिक गतिविधि निरोधक कानून के तहत मौत की सज़ा सुनायी गयी थी। इससे पहले ३ मई २०१० को मुम्बई की आर्थर रोड जेल में बनी विशेष अदालत ने क़साब पर लगे ८६ आरोपों में से ८३ आरोपों को सही पाया था।
अजमल क़साब ने सितम्बर २०१२ में राष्ट्रपति के पास दया याचिका भेजी थी। इससे पहले २९ अगस्त को उच्चतम न्यायालय ने भी मामले को बेहद 'दुर्लभ' बताकर क़साब की फाँसी की सजा पर मुहर लगा दी थी। न्यायमूर्ति आफताब आलम और सी० के० प्रसाद ने मुम्बई हमले में पकड़े गये एक मात्र जिन्दा आतंकी कसाब के बारे में कहा था कि कारागार में उसने पश्चाताप या सुधार के कोई संकेत नहीं दिये। वह खुद को नायक (हीरो) और देशभक्त पाकिस्तानी बताता था। ऐसे में न्यायालय ने माना था कि क़साब के लिये फाँसी ही एकमात्र सजा है।

फांसी के निर्णय में सोनिया गान्धी भागीदार नहीं

एनडीटीवी इंडिया को दिये गये एक साक्षात्कार में भारत के गृह मन्त्री सुशील कुमार शिंदे ने बताया कि अजमल क़साब की फाँसी का मामला इतना गोपनीय रखा गया कि उनकी कैबिनेट के किसी भी सदस्य को इसकी भनक तक नहीं लगने पायी। यहाँ तक कि प्रधान मन्त्री मनमोहन सिंह को भी टेलीविजन के माध्यम से इसका पता चला।
संप्रग अध्यक्ष सोनिया गांधी का भी इस निर्णय में कोई योगदान नहीं था। अगले ही दिन दैनिक जागरण के हवाले से यह खबर आयी कि प्रधानमन्त्री मनमोहन सिंह और कांग्रेस अध्यक्ष सोनिया गान्धी को अजमल क़साब की फाँसी की जानकारी न होने का बयान देकर गृह मन्त्री सुशील कुमार शिन्दे ने कांग्रेसियों की नाराजगी मोल ले ली है।
१४८५ ईसा पूर्व

१४८५ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से १४८५ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
निज़ामुद्दीन राजधानी स्पेशल अप

निज़ामुद्दीन राजधानी स्पेशल (ट्रेन संख्या: 0901A) भारतीय रेल की एक राजधानी एक्स्प्रेस रेलगाड़ी है। यह मुंबई सेंट्रल (स्टेशन कोड: BCT) से 04:00PM बजे छूटती है। यह ट्रेन ह निजामुद्दीन (स्टेशन कोड: NZM) पर 09:50AM बजे पहुंचती है।
यह ट्रेन रविवार, के दिन चलती है।
इसका कुल यात्रा का समय 17 घंटे 50 मिनट है।